Лъагъуныгъэмрэ нэмысымрэ
Тхьэмахуэ блэкIам ди къэралым щагъэлъэпIащ Унагъуэм, лъагъуныгъэм, зэхуэпэжыным я махуэр. Жылагъуэм мыхьэнэшхуэ щызиIэ а Iуэху­гъуэшхуэм теухуа лэжьыгъэ щхьэпэхэр щекIуэкIащ ди республикэми. Абы ехьэлIа махуипщI лэжьыгъэ къыщызэрагъэпэщащ зи къалэнхэр унагъуэм, бзылъхугъэм, сабийм епха къэрал, жылагъуэ IэнатIэхэм.
Республикэм и къалащхьэ Налшыки щекIуэкIащ унагъуэм и махуэшхуэр щагъэлъэпIа зэхуэсхэр. Къалэ администрацэм и унэм къыщызэрагъэпэща гуфIэгъуэ пшыхьым ирагъэблэгъащ насыпкIэ Тхьэр зыхуэупса, зэгурыIуэрэ зэдэIуэжрэ, хабзэрэ нэмысрэ щызекIуэ, зи жьэгу пащхьэм хуабагъэ дэлъ унагъуэ дахэхэм я нэхъыжьыфIхэр. Илъэс 25-рэ нэхърэ мынэхъ мащIэ хъуауэ зэдэпсэу, быныфIхэри зи Iэужь апхуэдэ зэщхьэгъусэхэр 20 хъурт. Абыхэм гуапэу зыхуагъэзащ щIыпIэ администрацэм и Iэтащхьэм и къуэдзэ Пащты Аслъэнрэ администрацэм и ЗАГС къудамэм и унафэщI Шэру Валентинэрэ.
- Ди къэралым гулъытэшхуэ щыхуащI унагъуэхэм яIэ псэукIэр егъэфIэкIуэным. Абы и щыхьэтщ бын зыпI унагъуэхэм, сабийхэм зэрызыщIагъакъуэ Iэмал куэдыр, - жиIащ Пащтым. – Нобэ ди гуапэу дынывохъуэхъу Унагъуэм, лъагъуныгъэм, зэхуэпэжыным я махуэмкIэ. Унагъуэращ къэралым и тегъэщIапIэр, ар зэрызэхэт Iыхьэр. Фэ фхуэдэ унагъуэ дахэхэр щапхъэ яхуохъу зэщхьэгъусэ хъуагъащIэхэм. Фи зэхуаку дэлъ гуапагъэм хэмыщIу, гъащIэм щынэхъыщхьэ пэжыгъэмрэ цIыхугъэ лъагэмрэ вбгъэдэлъу, ахэр зи гъуазэ щIэблэ къыфщIэхъуэу Тхьэм иджыри илъэс куэдкIэ фызэдигъэпсэу.
Пащтым и псалъэм пищэу, зэхуэсым кърагъэблэгъахэм захуигъэзащ Шэру Валентинэ.
- «Насыпыр Iыхьэ куэд мэхъу», - жаIэ игъащIэми, арщхьэкIэ псоми и мыхьэнэкIэ йолъэгэкI унагъуэ насыпыр. Апхуэдэ фIыгъуэкIэ Тхьэшхуэр зыхуэупсахэм ящыщ фэри, ди щIыналъэм и адрей унагъуэ дахэхэми си гуапэу сохъуэхъу махуэшхуэмкIэ, - къыхигъэщащ абы. - Фызинэхъыжь жьэгур уардэ унэу, фи Iэнэгум берычэтыр щытепщэу, хьэщIэ етIысэхыпIэрэ унапIэ махуэу, фызэкъуэту, гъащIэм гу щыфхуэрэ абы и IэфIыгъэ псори зыхэфщIэу, фи быным, абыхэм къащIэхъуэ фи щIэблэм я насыпым, ехъулIэныгъэхэм фригушхуэу куэдрэ Тхьэм фигъэпсэу.
Зэхуэсым кърагъэблэгъа зэщхьэгъусэхэм иратащ «Лъагъуныгъэмрэ зэхуэпэжыныгъэмрэ папщIэ» медалхэр, щIыхь, фIыщIэ тхылъхэр. ЗэIущIэ гуапэм и кIэухыу фэеплъ сурэтхэр зытрагъэхащ.
Дахагъэмрэ гуапагъэмрэ зи Iэпэгъуу илъэс куэд лъандэрэ зэдэпсэу зэщхьэгъусэ псоми дэри дохъуэхъу фи цIыхугъэ инымрэ нэмыс лъагэмрэ къакIэрымыхуу гъащIэшхуэ къэвгъэщIэну, фи псэр зыщIэхъуэпс, насыпу къилъытэ псомкIи Тхьэр къыфхуэупсэну.

ЖЫЛАСЭ Маритэ.
